
 23.2.2021
 BG
 Официален вестник на Европейския съюз
 L 62/6
 РЕГЛАМЕНТ ЗА ИЗПЪЛНЕНИЕ (ЕС) 2021/279 НА КОМИСИЯТА
 от 22 февруари 2021 година
 за определяне на подробни правила за прилагането на Регламент (ЕС) 2018/848 на Европейския парламент и на Съвета по отношение на контрола и другите мерки за гарантиране на проследимостта и съответствието на биологичното производство и етикетирането на биологичните продукти
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2018/848 на Европейския парламент и на Съвета от 30 май 2018 г. относно биологичното производство и етикетирането на биологични продукти и за отмяна на Регламент (ЕО) No 834/2007 на Съвета (1), и по-специално член 28, параграф 3, буква а), член 29, параграф 8, буква а), член 30, параграф 8, член 32, параграф 5, член 36, параграф 4, член 38, параграф 9, член 41, параграф 5 и член 43, параграф 7 от него,
 като има предвид, че:
 (1)
 В глава III от Регламент (ЕС) 2018/848 се определят общите правила за производство, които операторите трябва да спазват, включително предпазните мерки за избягване на наличието на неразрешени продукти и вещества, както и мерките, които трябва да бъдат предприети при наличие на неразрешени продукти или вещества. За да се гарантират хармонизирани условия за прилагането на посочения регламент, следва да бъдат определени някои допълнителни правила.
 (2)
 Като се има предвид значението на предпазните мерки, които операторите трябва да предприемат за избягване на наличието на неразрешени продукти и вещества съгласно посоченото в член 28 от Регламент (ЕС) 2018/848, е целесъобразно да се определят процедурните стъпки, които трябва да се следват, и съответните документи, които трябва да се предоставят, в случай че операторите имат съмнение, поради наличието на неразрешени продукти или вещества, че продуктът, който е предназначен да се използва или да се предлага на пазара като биологичен или произведен при преход към биологично производство продукт, не е в съответствие с Регламент (ЕС) 2018/848.
 (3)
 За да се гарантира хармонизиран подход в целия Съюз по отношение на официалното разследване по член 29, параграф 1, буква а) от Регламент (ЕС) 2018/848, провеждано в случай на наличие на неразрешени продукти или вещества в биологични или произведени при преход към биологично производство продукти, следва да бъдат установени допълнителни правила, обхващащи елементите, които трябва да се определят при провеждане на официалното разследване, очакваните резултати от официалното разследване, както и минималните задължения за докладване.
 (4)
 В глава IV от Регламент (ЕС) 2018/848 се определят специалните разпоредби във връзка с етикетирането на биологични и произведени при преход към биологично производство продукти. За да се гарантират еднакви условия за прилагането на посочения регламент, следва да бъдат определени някои допълнителни правила по отношение на мястото и външния вид на някои обозначения на етикета.
 (5)
 В глава V от Регламент (ЕС) 2018/848 се определят правилата за сертифициране на операторите и групите от оператори. За да се гарантират хармонизирани условия за прилагането на посочения регламент, следва да бъдат определени някои допълнителни правила относно сертифицирането на група от оператори.
 (6)
 В интерес на ефикасността и постигането на